ניר עישר

ניר עישר (נולד ב-1952) הוא רופא ישראלי ומטפל בשיטת טיפול התנהגותי קוגניטיבי, ממייסדי מכון פסגות ומנהל רפואי בו. עישר הוא מנהל הפיתוח ויוזם "היום הבינלאומי לבדיקת דיכאון וחרדה בישראל", יום הסברה שנערך בארץ מאז שנת 1994, מדי שנה, כחלק מאירועי "National Depression Screening Day" העולמיים.

ביוגרפיה
נולד בעיר סיגט בצפון רומניה, ועלה לישראל ב-1961. שנה לאחר שסיים את השירות הצבאי נסע לעיר פאביה בצפון איטליה, שם למד וסיים לימודי רפואה, ושב לישראל ב-1982. בשנים 1990-1992 למד טיפול התנהגותי קוגניטיבי (CBT) במסגרת לימודי תעודה באוניברסיטת תל אביב, ובהמשך למד ברחבי העולם מאנשי המקצוע המובילים בתחום. כמו כן, היה מתמחה מספר שנים בפסיכיאטריה בבית החולים אברבנאל, אך לא סיים את ההתמחות.

ב-1989 פיתח את "שיטת האנתרופותרפיה", שנועדה לספק מכלול טיפולי נרחב במצבים פסיכיאטרים חריפים, בעיקר במסגרת טיפולי בית. העבודה המדעית הוצגה במסגרת כנס בינלאומי בנושא סכיזופרניה אשר נערך בסטוקהולם ב-1992. 

מ-1993 מרצה עישר במגוון מסגרות אקדמיות וטיפוליות המיועדות לאנשי מקצוע בתחום הפסיכותרפיה ההתנהגותית-קוגניטיבית. בין היתר, בין השנים 2001-2003 שימש כמרצה ויועץ מקצועי בשלוחת תל אביב לטיפול קוגניטיבי-התנהגותי מטעם מכון מגיד מיסודה של האוניברסיטה העברית. בין השנים 2004-2009 היה שותף בצוות ההוראה ומרצה בתוכנית ללימודי מוסמך בפסיכותרפיה התנהגותית קוגניטיבית של שלוחת אוניברסיטת דרבי בישראל.

עישר וצוותו פיתחו מערכי הדרכה והעבירו סדנאות לשיפור ההתמודדות של כוחות ההצלה של שירותי הביטחון בישראל, עם מצבי חירום שונים. כמו כן, בתפקידו כקצין התנהגות אוכלוסין בצה"ל, העביר הדרכות במרכז המידע הטלפוני של פיקוד העורף לנותני השירות בשעת חירום, בהן, מתוארות דרכים להתמודדות עם כעס ומצוקה של המטלפנים, ופיתוח שיטות מענה יעילות על בסיס הגישה ההתנהגותית קוגניטיבית. בשנים 2002-2006 פיתח עם צוותו סדנה למניעת טראומה (PTV – Pre-Traumatic Vaccination) באמצעות הכנה מנטלית; הסדנה הוכחה כיעילה במניעת תסמיני דיסוציאציה, במסגרת מחקרים מדעיים שבוצעו בנושא. המחקרים הוצגו בכנסים בינלאומיים בשיקגו וקרואטיה ופורסמו בכתבי עת מקצועיים מובילים.

ספרים ופרסומים
להפחיד את הפחד, (עם עפרה מירון-ליכטר), הוצאת מכון פסגות (2012)
בוחרים להצליח בבחינות, הוצאת מכון פסגות (1995)
דיכאון – בעיה עם פתרון, הוצאת מכון פסגות (1995)

עריכה ותרגום
אהרון בק וגרי אמרי, הפרעות חרדה ובעת: התאוריה והטיפול ההכרני - עריכה מדעית, הוצאת מכון פסגות (2009).
דייוויד ד. ברנס, בוחרים להרגיש טוב – עריכה מדעית, הוצאת מכון פסגות (2001).

מבחר מאמרים
Essar, N., Palgi, Y., Ronen, S., & Ben-Ezra, M. (2010). Pre-Traumatic Vaccination Intervention: Can dissociate symptoms be reduced? Pre-hospital disaster Medicine, 25, 278-284.

Essar, N., Ben-Ezra, M., Langer, S., & Palgi, Y. (2008). Gender differences in response to war stress in hospital personnel: Does profession matter? A preliminary study. European Journal of Psychiatry, 22, 77-83. 

Ben-Ezra, M., Essar, N., & Saar, R. (2006). The association between peritraumatic dissociation and acute stress reactions among rescue personnel 36-48h after a gas pipe explosion in Tel Aviv: a preliminary report. Stress and Health, 22, 197-201.

Ben-Ezra M., Essar, N., & Saar, R. (2006). Post-traumatic reactions among rescue personnel before and after exposure to trauma: a brief report. Stress and Health, 22, 337-340. 
Essar, N., Ben-Ezra, M., Palgi, Y., & Barkavi-Shani, M. (2008). Exposure therapy for paranoid anxiety: A case report. British Journal of Psychiatry.

קישורים חיצוניים
 ניר עישר, באתר מכון פסגות
ענת קלו לברון, האם אתם דחיינים?, ראיון עם עישר, באתר Ifeel

הערות שוליים

פסיכותרפיסטים ישראלים